IPOใหญ่สุดในอาเซียนซบเซา วิกฤตซามูไรถล่มความเชื่อมั่น
ภัยพิบัติในญี่ปุ่นส่งอาฟเตอร์ช็อกลามถึงตลาดทุนเอเชีย เปิดตัวไอพีโอรายใหญ่ที่สุดในภูมิภาค ราคาหุ้นดิ่งเหว
19 มี.ค. 2554

ภัยพิบัติในญี่ปุ่นส่งอาฟเตอร์ช็อกลามถึงตลาดทุนเอเชีย เปิดตัวไอพีโอรายใหญ่ที่สุดในภูมิภาค ราคาหุ้นดิ่งเหว
ฮัตชินสัน พอร์ต โฮลดิง ทรัสต์ ผู้ให้บริการท่าเรือขนส่งคอนเทนเนอร์ และบริษัทลูกของฮัตชินสัน วัมเปา จากฮ่องกง ได้ทำการเสนอขายหุ้นครั้งแรก หรือไอพีโอ ที่ตลาดสิงคโปร์ วันที่ 18 มี.ค. ด้วยมูลค่าหุ้นสูงถึง 5,500 ล้านเหรียญสหรัฐ ซึ่งนับเป็นไอพีโอที่มีขนาดใหญ่ที่สุดในภูมิภาคเอเชียตะวันออกเฉียงใต้ และนับเป็นไอพีโอที่ใหญ่ที่สุดในโลกเท่าที่ผ่านมาในปีนี้
อย่างไรก็ตาม ราคาหุ้นของบริษัทดิ่งลงมาถึง 3% โดยเปิดราคาที่ 0.975 เหรียญสหรัฐต่อหุ้น ในตลาดหลักทรัพย์สิงคโปร์ (SGX) จากราคาเสนอขายที่ 1.01 ต่อหุ้น เนื่องจากนักลงทุนกังวลกับวิกฤตนิวเคลียร์ในญี่ปุ่นที่ยังไร้ทางออก ซึ่งก่อนหน้านี้บรรดานักวิเคราะห์เตือนว่าการเปิดขายไอพีโอในช่วงซื้อขายครั้งแรกอาจได้รับผลสะเทือนจากสถานการณ์ในญี่ปุ่น ที่กำลังส่งผลต่อความเชื่อมั่นของนักลงทุนไปทั่วโลก
ธนาคารซีไอเอ็มบีได้ส่งคำเตือนไปยังลูกค้าว่า ไอพีโอครั้งประวัติศาสตร์ของเอเชียตะวันออกเฉียงใต้จะได้รับผลสะเทือนจากญี่ปุ่นอย่างแน่นอน เนื่องจากญี่ปุ่นเป็นประเทศผู้ส่งออกที่สำคัญในธุรกิจหลายๆ กลุ่ม รวมถึงการส่งออกอุปกรณ์อิเล็กทรอนิกส์ สื่อออปติก และเครื่องจักรกล มายังเอเชียตะวันออกเฉียงใต้
อย่างไรก็ตาม ผู้บริหารของฮัตชินสัน พอร์ต โฮลดิง ทรัสต์ ยังมีความเชื่อมั่นในด้านบวกต่ออนาคตของบริษัท โดย แคนนิง ฟ็อก ประธานบริหารทรัสต์ของฮัตชินสัน พอร์ต โฮลดิง ทรัสต์ กล่าวกับผู้สื่อข่าวในพิธีเปิดตัวการจดทะเบียนบริษัทว่า เมื่อพิจารณาถึงสถานการณ์ที่กำลังเกิดขึ้น การเสนอขายไอพีโอในครั้งนี้นับว่ายอดเยี่ยมมาก
“นี่คือท่าเรือที่ดีที่สุดเท่าที่คุณจะสามารถค้นหาได้จากที่ใดก็ตามในโลก ผมรู้สึกในด้านบวกอย่างยิ่งในทุกๆ ด้าน” ฟ็อก กล่าว ทั้งนี้ฮัตชินสัน พอร์ต โฮลดิง ทรัสต์ อยู่ในเครือบริษัท ฮัตชินสัน วัมเปา ภายใต้การบริหารของ ลีกาชิง มหาเศรษฐีอันดับ 1 ของฮ่องกง
ทั้งนี้ บริษัทดังกล่าวนับเป็นผู้ให้บริการท่าเรือขนส่งตู้คอนเทนเนอร์รายแรกของโลกที่จดทะเบียนในตลาดหุ้น